**Ministru kabineta noteikumu projekta**

**“Noteikumi par 2021. /2022. mācību gada un mācību semestru sākuma un beigu laiku un brīvdienu laiku”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Noteikumi par 2021./2022. mācību gada un mācību semestru sākuma un beigu laiku un brīvdienu laiku” (turpmāk – noteikumu projekts) mērķis ir noteikt mācību gada un mācību semestru sākuma un beigu laiku, kā arī brīvdienu laiku.Noteikumu projekts stāsies spēkā vispārējā kārtībā, un tajā ietvertais regulējums piemērojams no 2021. gada 1. septembra. |

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Izglītības un zinātnes ministrija ir sagatavojusi noteikumu projektu pēc savas iniciatīvas saskaņā ar Vispārējās izglītības likuma 4. panta 16. punktu, kas paredz, ka Ministru kabinets nosaka mācību gada un mācību semestru sākuma un beigu laiku, kā arī brīvdienu laiku. |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreiz ir spēkā Ministru kabineta 2020.gada 14.janvāra noteikumi Nr. 28 “Noteikumi par 2020./2021. mācību gada un mācību semestru sākuma un beigu laiku un brīvdienu laiku” (turpmāk – MK noteikumi Nr.28), kas nosaka 2020./2021. mācību gada un mācību semestru sākuma un beigu laiku un brīvdienu laiku izglītības iestāžu īstenotajās vispārējās pamatizglītības un vispārējās vidējās izglītības programmās.Ministru kabineta noteikumi, kas noteiktu 2021./2022. mācību gada un mācību semestru sākuma un beigu laiku, kā arī brīvdienu laiku, nav izdoti. Noteikumu projekts izstrādāts, ievērojot Vispārējās izglītības likuma 36. un 46. pantā ietverto regulējumu par mācību gada ilgumu pamatizglītības un vispārējās vidējās izglītības iestādēs. Lai novērstu situācijas noteikumu projektā ietvertā regulējuma neatbilstošā piemērošanā, jo pamatizglītības un vispārējās vidējās izglītības ieguves iespēju nodrošina ne tikai vispārējās, bet arī cita veida izglītības iestādes, piemēram, profesionālās pamata un vidējās izglītības iestādes, turklāt arī vispārējās izglītības programmu īpašajos veidos, precizēts noteikumu projekta 1.punkts, paredzot, ka noteikumu projekts nosaka mācību gada un mācību semestru sākuma un beigu laiku un brīvdienu laiku izglītības iestāžu īstenotajās vispārējās pamatizglītības un vispārējās vidējās izglītības programmās. Saskaņā ar Vispārējās izglītības likuma 3. panta otro daļu vispārējās izglītības īpašie veidi ir speciālā izglītība un sociālā korekcija. Noteikumu projektā paredzēts, ka mācību gadā ir divi semestri, kuri saskaņoti ar Vispārējās izglītības likuma 36. un 46. pantā ietverto regulējumu par mācību gada ilgumu, un noslēdzas ar izglītības programmas apguvi. Semestra nobeigumā tiek izlikti semestra vērtējumi, bet izglītības programmas apguvi 1.-8.klases un 10.-11. klases izglītojamiem apliecina liecība, kas ietver skolēna snieguma vērtējumu katrā mācību priekšmetā mācību gada noslēgumā, savukārt 9. un 12. klases izglītojamiem tiek izsniegti valsts atzīti izglītības dokumenti – apliecības un atestāti. Izglītības un zinātnes ministrijas ieskatā, Vispārējās izglītības likuma 36. un 46.pantā ir norādīti mācību gada ilgumi pa klasēm, ar to saprotot tieši mācību periodu, kurā netiek ieskaitīti brīvdienu laiki. Ievērojot minēto, mācību gada ilgums klasēm ir noteikts atšķirīgs, piemēram, 1.klasei mācību gads ilgst 34 nedēļas, savukārt 12.klasei – 38 nedēļas. Ja minētajos mācību gada ilgumos ietvertu arī brīvdienas, tas radītu risku Ministru kabinetam pieņemt atšķirīgus brīvdienu ilgumus, tostarp radot risku nepilnvērtīgai izglītības programmas apguvei. Noteikumu projektā paredzēti četri brīvdienu laiki, kas nepieciešami izglītojamo atpūtai. Tādējādi ar noteikumu projektu ir koordinētas brīvdienas, lai vienlaicīgi būtu iespējami dažādi izglītojoši un metodiski pasākumi gan izglītojamiem, gan skolotājiem.Saskaņā ar Ministru kabineta 2015. gada 13. oktobra noteikumu Nr. 591 “Kārtība, kādā izglītojamie tiek uzņemti vispārējās izglītības programmās, speciālajās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi” 52.3. un 53.5. apakšpunktu 9.klases izglītojamie, kuri saņēmuši apliecību par vispārējo pamatizglītību, un 12.klases izglītojamie, kuri ir saņēmuši atestātu par vispārējo vidējo izglītību vai liecību par vispārējās vidējās izglītības programmas apguvi, tiek atskaitīti no izglītības iestādes. Izglītojamais, kurš attaisnojošu iemeslu dēļ valsts pārbaudījumus kārto attiecīgi pēc 9.klašu vai 12.klašu mācību gada noslēguma (turpmāk – papildlaiks), nav atskaitīts no izglītības iestādes, un tādējādi viņam joprojām ir izglītojamā statuss. Ievērojot minēto, izglītojamā, kurš kārto eksāmenu papildlaikā, tiesības, piemēram, tiesības saņemt asistenta pakalpojumu pārvietošanās atbalstam un pašaprūpes veikšanai izglītības iestādē, tiesības saņemt braukšanas maksas atvieglojumus, tiek saglabātas, kamēr izglītojamam ir atbilstošs statuss izglītības iestādē. Piemēram, Ministru kabineta 2012. gada 9. oktobra noteikumu Nr. 695 “Kārtība, kādā piešķir un finansē asistenta pakalpojumu izglītības iestādē” 10.4. apakšpunktā noteikts, ka, aprēķinot asistenta pakalpojuma nodrošināšanai nepieciešamo finansējumu, Izglītības un zinātnes ministrija ņem vērā arī mācību dienu skaitu attiecīgajā mācību gadā, ja izglītojamā persona apgūst vispārējās pamatizglītības vai vispārējās vidējās izglītības programmu. Ievērojot minēto un asistenta pakalpojuma piešķiršanas mērķi, proti, mazināt invaliditātes sekas personām ar invaliditāti, gadījumā, ja izglītojamais kārto eksāmenu papildlaikā, viņam joprojām pienākas attiecīgie asistenta pakalpojumi. Turklāt informācija par izglītojamā statusu tiek iekļauta Valsts izglītības informācijas sistēmā, un nepieciešamības gadījumā to var apliecināt izglītības iestādes izsniegta izziņa.Lai samazinātu vispārējās vidējās izglītības izglītojamo slodzi un spriedzi valsts pārbaudījumu laikā maija beigās un jūnijā, kā arī palielinātu dienu skaitu starp valsts pārbaudījumiem vispārējā vidējā izglītībā, jau 2012. gadā Izglītības un zinātnes ministrija izvērtēja variantus, kā organizēt centralizētos eksāmenus: - organizēt izglītojamo pavasara brīvdienu laikā, mainot brīvdienu grafiku 12. klases izglītojamiem; - mācību procesa laikā, centralizētos eksāmenus kārtojot februārī, martā, aprīlī utt.;  - nemainīt eksāmenu grafiku.Tika veikta visu ieinteresēto un iesaistīto sabiedrības grupu (12. klašu absolventi, vecāku pārstāvji, kuri darbojas Izglītības un zinātnes ministrijas darba grupās, skolotāji, izglītības iestāžu vadītāji, izglītības pārvalžu speciālisti, izglītības darbinieku profesionālo organizāciju pārstāvji) ekspress aptauja un viedokļu izvērtēšana.Ņemot vērā aptaujas rezultātus un centralizēto eksāmenu norises laiku plānojumu 2012. /2013. mācību gadā, tika pieņemts lēmums saglabāt svešvalodu centralizēto eksāmenu norises laiku izglītojamo pavasara brīvlaikā, kas:- nodrošina nepieciešamo skolotāju skaitu eksāmenu vadīšanai un novērošanai (angļu valodas centralizētā eksāmena norises procesā ir iesaistīti aptuveni 2200 skolotāji). Novērotāji un eksāmenu vadītāji ir citu izglītības iestāžu un citu mācību priekšmetu skolotāji, kuri brīvdienu laikā tiks nodarbināti svešvalodu centralizēto eksāmenu norises procesā un šajā laikā viņi neveiks savu mācību priekšmetu mācīšanu; - netraucē citu klašu mācību procesu, jo izglītojamajiem no 1. līdz 11. klasei šajā laikā ir pavasara brīvdienas.Tādējādi noteikumu projektā izglītojamiem no 1.-11. klasei un 12. klases izglītojamiem ir nepieciešams plānot pavasara brīvdienas dažādos laikos.Noteikumu projekts paredz, ka izglītības iestādes vadītājam ir tiesības (ja nepieciešams, jautājumu izskata arī izglītības iestādes padomes un pedagoģiskās padomes sēdē), saskaņojot ar izglītības iestādes dibinātāju, pieņemt lēmumu par mācību gada pagarinājumu 1. – 8. klases un 10. – 11. klases izglītojamiem, ja mācību gada laikā vismaz uz nedēļu bijušas iestājušās situācijas, kuras iepriekš nevarēja paredzēt, vai arī apstākļi, kuriem iestājoties, izglītības iestādē bija jāaptur mācību process (piemēram, telpu neatbilstība, ēdināšanas nenodrošināšana, karantīna, higiēnas problēmas, neatbilstoša minimālā gaisa temperatūra izglītības iestādes telpās, darba aizsardzības pasākumu nenodrošināšana utt.). Tāpat arī mācību gada laikā, īpaši ziemas mēnešos, iespējamas situācijas, kad izglītojamiem atļauts neapmeklēt izglītības iestādi saistībā ar zemo gaisa temperatūru. Minētā norma nav attiecināma uz 9. un 12. klašu izglītojamajiem, jo šiem izglītojamajiem ir noteikts vienots valsts pārbaudījumu grafiks valstī. Minētajās situācijās, kad vismaz vienu nedēļu nav iespējams pilnvērtīgi nodrošināt mācību procesu, attiecīgajam izglītības iestādes dibinātājam būtu jāveic aktīva rīcība, lai šo klašu izglītojamie iekļautos noteiktajā valsts pārbaudījumu grafikā. Pirmās klases izglītojamiem mācību gads saskaņā ar Vispārējās izglītības likumu 36. pantu ir īsāks, tādējādi noteikumu projektā paredzēts, ka lēmumu par vienu nedēļu ilgām papildu brīvdienām 1. klases izglītojamajiem pieņem izglītības iestāde patstāvīgi, organizējot to otrajā semestrī. Ievērojot sadarbības partneru ierosinājumus, izglītības iestādes patstāvību izglītības programmu īstenošanā, kā arī jaunajā valsts pamatizglītības standartā un vispārējās vidējās izglītības standartā izglītības iestādei noteiktās tiesības un reizē pienākumu patstāvīgi plānot mācību procesa norisi, tostarp noteikt mācību priekšmetu (kursu) īstenošanas laikus, konsultāciju un individuālā darba laikus ar izglītojamiem:1. noteikumu projektā nav noteikti mācību beigu datumi, kas līdz šim pieļāva atšķirīgu izpratni un regulējuma piemērošanu, piemēram, attiecībā uz vērtējumu izlikšanas, iegūšanas un uzlabošanas beigu datumiem mācību priekšmetos. Vienlaikus izglītojamiem vērtējumi mācību priekšmetos un sākotnēji lēmums par 1.-8.klases, 10. un 11.klases izglītojamo pārcelšanu nākamajā klasē pieņemams pirms otrā semestra beigu un izglītojamo vasaras brīvdienu sākuma datuma;
2. noteikumu projekts neparedz ātrāku mācību gada beigu datumus 9. un 12.klašu izglītojamajiem, kuri atbrīvoti no noteiktajiem valsts pārbaudījumiem.

Tādējādi novērsta vēsturiski izveidojusies nepamatota situācija un nodrošināts vienlīdzības princips starp visiem 9. un 12.klašu izglītojamajiem, jo, nosakot ātrāku mācību gada beigu datumu no valsts pārbaudījumiem atbrīvotajiem 9. un 12.klašu izglītojamajiem, netika ievērots Vispārējās izglītības likuma 36. pantā un 46. pantā noteiktais mācību gada ilgums, un līdz ar to arī ātrāk tika izsniegti valsts atzīti izglītības dokumenti – apliecības un atestāti. Turklāt šāds regulējums kopumā ir labvēlīgs no valsts pārbaudījumiem atbrīvotajiem izglītojamajiem, tostarp 9. klases izglītojamajiem ar garīgās attīstības traucējumiem un viņu vecākiem, jo vēl divas nedēļas minētajiem izglītojamajiem būs iespēja turpināt piedalīties mācību procesā un izmantot izglītības iestādes telpas, iekārtas, kultūras, sporta un medicīnas objektus un inventāru, mācību līdzekļus, kā arī saņemt bibliotekāros, informācijas un karjeras attīstības atbalsta pakalpojumus. |
| 3. | Projekta izstrādē iesaistītās institūcijas | Izglītības un zinātnes ministrija, Valsts izglītības satura centrs, Izglītības kvalitātes valsts dienests.  |
| 4. | Cita informācija | Nav  |
|  **II. Tiesību akta projekta ietekme uz sabiedrību, tautsaimniecība attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz izglītības iestāžu vispārējās pamatizglītības un vispārējās vidējās izglītības programmu īstenošanā iesaistītajiem pedagogiem, 1.-12. klašu izglītojamajiem (~ 215 973 izglītojamie pēc datiem uz 2020. gada 1. septembri) un viņu vecākiem.  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums uz tautsaimniecību ietekmi neatstās. Sabiedrības grupām projekta tiesiskais regulējums nemaina tiesības un pienākumus.  |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
|  5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar |
|  **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Nav |
| 2. | Atbildīgā institūcija | Nav  |
| 3. | Cita informācija | Noteikumu projekts ir savstarpēji saskaņots ar Ministru kabineta noteikumu projektu “Noteikumi par valsts pārbaudes darbu norises laiku 2021./2022. mācību gadā” (izsludināts Valsts sekretāru sanāksmē 2020. gada 3. decembrī, VSS-1047), ko izstrādājis Valsts izglītības satura centrs sadarbībā ar Izglītības un zinātnes ministriju*.* |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības informēšanas pasākumi: 2020. gada 1. oktobrī noteikumu projekts nosūtīts Latvijas Izglītības un zinātnes darbinieku arodbiedrībai, arodbiedrībai “Latvijas izglītības vadītāju asociācijai”, Latvijas Pašvaldību savienībai, Latvijas Privātskolu asociācijai, biedrībai “Latvijas Vecāku kustība”; 2020.gada 2. oktobrī noteikumu projekts nosūtīts novadu un republikas pilsētu izglītības pārvalžu vadītājiem un izglītības speciālistiem. |
| 2. | Sabiedrības līdzdalības projekta izstrādē | 2020. gada 1. oktobrī noteikumu projekts nosūtīts (vēstules Nr. 4-10e/20/3315) Latvijas Izglītības un zinātnes darbinieku arodbiedrībai, arodbiedrībai “Latvijas izglītības vadītāju asociācijai”, Latvijas Pašvaldību savienībai, Latvijas Privātskolu asociācijai, biedrībai “Latvijas Vecāku kustība”, lūdzot sniegt atzinumu līdz 2020.gada 9.oktobrim. 2020.gada 2. oktobrī noteikumu projekts nosūtīts novadu un republikas pilsētu izglītības pārvalžu vadītājiem un izglītības speciālistiem, lūdzot sniegt atzinumu līdz 2020.gada 9. oktobrim.Noteikumu projekts 2020. gada 12.novembrī ievietots Izglītības un zinātnes ministrijas mājas lapā (https://www.izm.gov.lv/lv/sabiedriskajai-apspriesanai-nodotie-normativo-aktu-projekti-2020g). |
| 3. | Sabiedrības līdzdalības rezultāti | Latvijas Privātskolu asociācija, Latvijas Pašvaldību savienība, arodbiedrība “Latvijas izglītības vadītāju asociācija” atbalsta noteikumu projekta tālāku virzību. Iebildumi un priekšlikumi netika saņemti no Latvijas Izglītības un zinātnes darbinieku arodbiedrības, biedrības “Latvijas Vecāku kustība” un novadu un republikas pilsētu izglītības pārvalžu vadītājiem un izglītības speciālistiem.Pēc noteikumu projekta ievietošanas Izglītības un zinātnes ministrijas mājaslapā iebildumi un priekšlikumi no citiem sabiedrības pārstāvjiem netika saņemti. |
|  4. | Cita informācija | Nav  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Izglītības iestādes, kuras īsteno vispārējās pamatizglītības programmas un vispārējās vidējās izglītības programmas. |
|  2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neatstās ietekmi uz to institūciju, kuras piedalīsies projekta izpildē, funkcijām un uzdevumiem. |
| 3. | Cita informācija |  Nav |

Izglītības un zinātnes ministre Ilga Šuplinska

Vizē:

Valsts sekretārs Jānis Volberts

Mergupe-Kutraite 67047817

dzintra.mergupe-kutraite@izm.gov.lv